**Uvod**

Tohoku je područje na sjeveroistočnom dijelu otoka Honshu, najvećeg otoka japanskog arhipelaga i podijeljeno je na šest prefektura: Aomori, Iwate, Akita, Yamagata, Miyagi i Fukushima. Usprkos poprilično hladnoj klimi, obiluje prekrasnim bogatstvom prirodnog okruženja mora, planina, rijeka i šuma. Područje je znano i kao središte kulture Jomon koju su razvili prvi ljudi koji su živjeli u Japanu. Ta kultura, poznata po keramici, cvala je u području Tohoku u razdoblju od prije 15.000 do 3.000 godina. Kada se središte političke i kulturne moći pomaknulo u Naru i Kyoto u zapadnom Japanu, Tohoku je potpao pod vladavinu centralne vlasti i smatran je zabačenom i primitivnom regijom, iako je to marginalno područje zadržalo živopisnu duhovnu kulturu koja je sačuvala duh kulture Jomon.

11. ožujka 2011. godine potres jačine 9.0 stupnjeva pogodio je Japan, a najveće štete dogodile su se u području Tohoku. Udar je bio razoran. 20.000 ljudi je poginulo ili nestalo, a uvjetovao je i do sad nezabilježenu nuklearnu katastrofu u Nuklearnoj elektrani Fukushima br. 1. Zahvaljujući medijima mnogi su se ljudi upoznali s imenima gradova i prefektura regije Tohoku, no malo tko ima šireg znanja o drugim aspektima ove regije – o njezinoj klimi, prirodnom i kulturnom okruženju, povijesti, načinu života, ili ljudima.

Ova je izložba sastavljena od fotografija iz regije Tohoku koje je napravilo devet fotografa i jedna grupa fotografa. Teisuke Chiba i Ichiro Kojima fotografirali su Tohoku u 1950-ima i 1960-ima. Hideo Haga, Masatoshi Naito i Masaru Tatsuki zabilježili su festivale i narodne religijske običaje ove regije. Hiroshi Oshima i Naoya Harakeyama kombinirali su priče svojih vlasitih života s krajolicima regija iz kojih su potekli. Meiki Rin okrenuo je svoju kameru prema prekrasnom prirodnom okružju. Nao Tsuda tražio je izvor japanskog duha u relikvijama i artefaktima razdoblja Jomon. A grupa fotografa koju je predvodio Toru Ito stvorila je kolekciju „Sendai“, seriju fotografija anonimnih scena grada Sendaija u prefekturi Miyagi.

Ovi fotografi predstavljaju različita lica područja Tohoku, i nadamo se da će vam radovi ovih izvrsnih japanskih fotografa uspjeti približiti ovu relativno nepoznatu regiju Japana.